Na temelju članka 24. Zakona o kazalištima („Narodne novine“ br. 23/23), na prijedlog Ravnatelja te uz prethodnu suglasnost Gradskog vijeća Grada Splita Klasa: 024-03/23-01/27, Urbroj: 2181-1-03-2/2-23-5 od 6. srpnja 2023. , Kazališno vijeće Gradskog kazališta mladih na svojoj 19. sjednici održanoj 28. srpnja 2023. donosi

**STATUT**

**Gradskog kazališta mladih**

1. **OPĆE ODREDBE**

**Članak 1.**

Ovim statutom Gradskog kazališta mladih (u daljnjem tekstu: Statut) utvrđuju se: status, naziv, sjedište, djelatnost, zastupanje i predstavljanje, upravljanje, unutarnje ustrojstvo, programiranje rada, način osiguranja sredstava za rad, javnost rada, radni odnosi, suradnja sa sindikatom, kao i druga pitanja značajna za obavljanje djelatnosti i poslovanje Gradskog kazališta mladih (u daljnjem tekstu: Kazalište).

**Članak 2.**

Izrazi koji se koriste u Statutu, a imaju rodno značenje odnose se jednako na ženski i muški spol.

**Članak 3.**

Za povijest Kazališta od osobitog su značenja:

* prosinac 1943. - osnivanje Dječjeg KUD-a “Titovi mornari” u hrvatskom

zbjegu u El Shattu

* 18. veljače 1944. - prva javna izvedba u El Shattu
* 20. siječnja 1953. - odlukom Narodnog odbora Splita osniva se profesionalno kazalište (umjesto KUD-a) pod nazivom Dječje kazalište “Titovi mornari”
* 22. srpnja 1991. – Kazalište mijenja naziv u Kazalište mladih Split
* 10. ožujka 1994. - Gradsko vijeće Grada Splita donosi rješenje o osnivanju Gradskog kazališta mladih.

1. **STATUS, NAZIV, SJEDIŠTE I DJELATNOST KAZALIŠTA**

**Članak 4.**

Kazalište je javna ustanova koja svoju djelatnost obavlja kao javnu službu.

Kazalište ima svojstvo pravne osobe, a upisano je u sudski registar ustanova Trgovačkog suda u Splitu (MBS: 060025846), Registar poslovnih subjekata Državnog zavoda za statistiku (MB:03118487, OIB: 15177482366) te u očevidnik Ministarstva kulture.

Osnivač i vlasnik Kazališta je Grad Split (u daljnjem tekstu: Osnivač).

**Članak 5.**

Naziv Kazališta glasi: Gradsko kazalište mladih.

Skraćeni naziv Kazališta glasi: GKM.

Sjedište Kazališta je u Splitu, Trg Republike 1.

**Članak 6.**

Kazalište može promijeniti naziv i sjedište samo odlukom Osnivača.

Promjena sjedišta upisuje se u sudski registar.

Naziv Kazališta mora biti istaknut na zgradi u kojoj je njegovo sjedište i na objektima u kojima obavlja svoju djelatnost.

**Članak 7.**

U pravnom prometu s trećim osobama Kazalište posluje samostalno.

Kazalište ne može bez suglasnosti Osnivača:

- steći, otuđiti ili opteretiti nekretninu

- steći, otuđiti ili opteretiti pokretnu imovinu pojedinačna vrijednost koje

prelazi iznos od 26.540,00 € bez PDV-a

- dugoročno se zadužiti

- donijeti Statut Kazališta

- izmijeniti financijski plan

- promijeniti djelatnost Kazališta

- osnovati drugu pravnu osobu

- udružiti se u zajednicu ustanova.

Kazalište odgovara za preuzete obveze cijelom svojom imovinom (potpuna odgovornost).

Osnivač solidarno i neograničeno odgovara za obveze Kazališta.

**Članak 8.**

Djelatnosti Kazališta su:

* + kazališna djelatnost
  + organiziranje scensko – glazbenih predstava i kulturno umjetničkih zabavnih

priredbi

* + promicanje kreativnosti građana kroz vlastita studija na području dramskog, plesnog, glazbenog te drugih srodnih umjetničkih izričaja
  + organiziranje izložbi
  + organiziranje umjetničkih radionica, kolonija i slično
  + obavljanje promidžbene i izdavačke djelatnosti
  + organiziranje simpozija, savjetovanja i drugih skupova u svezi s kazališnim radom i djelatnošću
  + djelatnosti objekata za kulturne priredbe
  + prodaja proizvoda povezanih uz kazalište i kazališnu djelatnost unutar kazališne

zgrade – trgovina na malo knjigama, nosačima zvuka, multimedijalnim

sadržajima, papirnatom robom i dr.

* + razne tehničke usluge u svezi kazališnih djelatnosti
  + iznajmljivanje kostima, dekora, rekvizita, glazbala, rasvjetnih i tonskih uređaja te druge opreme i uređaja i stvari iz kazališnog fundusa.

Osim djelatnosti upisanih u registar trgovačkog suda, Kazalište može obavljati i druge djelatnosti koje služe obavljanju osnovne djelatnosti, ako se one u manjem opsegu ili uobičajeno obavljaju uz upisanu djelatnost.

1. **ZNAK, PEČAT I ŠTAMBILJ KAZALIŠTA**

**Članak 9.**

Kazalište ima znak i logotip.

Znak Kazališta čini puni kvadrat u kojemu se nalazi inicijal “m” izveden iz tipografije (Typeface Three) Neville Brodyja. Koristi se isključivo u negativu. Znak se primjenjuje u tri boje: crna, zelena i crvena. Znak se može koristiti bez logotipa.

Logotip Kazališta izveden je iz tipografije (Typeface four i Typeface six) Neville Brodyja.

Koristi se isključivo uz znak. Logotip se nalazi ispod znaka.

Znak i logotip Kazališta koriste se na svim službenim promidžbenim i ostalim tiskovinama

kao zaštitni znak Kazališta.

**Članak 10.**

Kazalište ima pečat u obliku kruga, promjera 33 mm. U sredini je kvadrat u kojemu naziv i sjedište teatra stiliziraju znak istoga. Postoje tri takva pečata numerirana brojevima 1, 2 i 3.

Za prijem službene pošte Kazalište ima štambilj pravokutnog oblika, veličine 70mm x 15mm, na kojem je upisan puni naziv Kazališta te prostor za upisivanje datuma primitka pismena i evidencijskih brojeva. U lijevom kvadratu štambilja znak je Kazališta.

Odlukom ravnatelja određuju se način korištenja pečata i štambilja te osobe odgovorne za njihovo čuvanje.

1. **PREDSTAVLJANJE I ZASTUPANJE KAZALIŠTA**

**Članak 11.**

Kazalište zastupa i predstavlja ravnatelj.

Ravnatelj je ovlašten u ime i za račun Kazališta poduzimati sve radnje u pravnom prometu u vezi s registriranom djelatnošću Kazališta te zastupati Kazalište u svim postupcima pred tijelima javne vlasti.

**Članak 12.**

Ravnatelj može, u okviru svojih ovlasti dati drugoj osobi pisanu punomoć za poduzimanje određenih radnji u pravnom prometu te zastupanje pred tijelima javne vlasti.

Punomoć se izdaje sukladno odredbama zakona kojim se uređuju obvezni odnosi.

Punomoćnik zastupa Kazalište samo u granicama ovlasti iz pisane punomoći.

**Članak 13.**

Bez posebne ovlasti Osnivača, odnosno tijela kojeg je Osnivač odredio, ravnatelj ne može nastupiti kao druga ugovorna strana i s Kazalištem sklapati ugovore u svoje ime i za svoj račun, u svoje ime, a za račun drugih osoba ili u ime i za račun drugih osoba.

**Članak 14.**

Svu službenu dokumentaciju Kazališta potpisuje ravnatelj, a u slučaju njegove odsutnosti jedan od zaposlenika u okviru ovlaštenja dobivenih od ravnatelja te utvrđenih Statutom.

**Članak 15.**

Odlukom ravnatelja određuju se osobe ovlaštene za potpisivanje financijskih i drugih isprava Kazališta.

1. **UNUTARNJE USTROJSTVO I TIJELA KAZALIŠTA**

**Članak 16.**

Unutarnjim ustrojstvom osigurava se racionalno i djelotvorno ostvarivanje zadaća Kazališta.

Poslovi i zadaće ustrojavaju se u okviru organizacijskih jedinica i to: Ured ravnatelja, Dramski program, Studija za djecu i mladež, Služba tehnike.

Organizacijske jedinice nemaju svojstvo pravne osobe i nemaju ovlaštenja u pravnom prometu.

Pravilnikom o unutarnjem ustrojstvu Gradskog kazališta mladih pobliže se uređuju ustrojstvo, radna mjesta i rad Kazališta kao javne službe.

***Tijela Kazališta***

1. **Ravnatelj**

**Članak 17.**

Kazalištem upravlja ravnatelj.

**Članak 18.**

Ravnatelj Kazališta:

* predstavlja i zastupa Kazalište u pravnom prometu i pred tijelima javne vlasti
* osmišljava, organizira i provodi umjetnički program Kazališta i za njega je odgovoran
* organizira i vodi poslovanje Kazališta
* vodi poslovnu politiku i odgovoran je za zakonitost rada Kazališta
* poduzima sve pravne radnje u ime i za račun Kazališta
* donosi godišnji program rada i razvoja Kazališta koji mora biti u skladu s osnovnim programskim i financijskim okvirom iz članka 20. stavka 5. Zakona o kazalištima, „Narodne novine“ br. 23/23 (u daljnjem tekstu: Zakon o kazalištima)
* u skladu s programom rada i financijskim planom uređuje unutarnju organizaciju
* predlaže Kazališnom vijeću godišnji financijski i programski plan kao i plan nabave te njihove izmjene i dopune tokom godine
* podnosi Kazališnom vijeću tromjesečno izvješće o ostvarivanju programskog i financijskog poslovanja
* podnosi Kazališnom vijeću godišnje programsko i financijsko izvješće
* dostavlja Kazališnom vijeću na usvajanje prijedlog polugodišnjeg i godišnjeg izvještaja o izvršenju financijskog plana proteklog razdoblja
* predlaže tekst Statuta i drugih općih akata Kazališta i iste podnosi Kazališnom vijeću na donošenje
* donosi akt o reviziji umjetničkog djelovanja i doprinosa kazališnih umjetnika uz prethodnu suglasnost Kazališnog vijeća
* provodi odluke Kazališnog vijeća
* odlučuje o ulaganju i nabavi opreme te osnovnih sredstava i ostale imovine pojedinačne vrijednosti do iznosa za koje je važećim propisima koji uređuju javnu nabavu propisano da ne postoji obveza provođenja postupaka javne nabave, preko navedenih iznosa uz suglasnost Kazališnog vijeća i Osnivača
* raspisuje natječaje (objavljuje pozive), donosi odluke o zapošljavanju te zaključuje u ime Kazališta ugovore o radu te autorske ugovore s umjetnicima i drugim umjetničkim djelatnicima i odlučuje o drugim pravima i obvezama s temelja rada
* daje prethodnu pisanu suglasnost umjetnicima i drugim kazališnim radnicima zaposlenima u Kazalištu za obavljanje umjetničkih i drugih poslova izvan Kazališta
* odobrava službena putovanja
* razmatra prijedloge sindikata u vezi s ostvarivanjem prava zaposlenika i njihovog materijalnog položaja
* priprema i osigurava stručnu obradu svih materijala koji se razmatraju na sjednicama Kazališnog vijeća
* podnosi nadležnom upravnom tijelu Osnivača godišnje izvješće o ostvarenju programskog i financijskog poslovanja uz obvezno dostavljanje mišljenja Kazališnog vijeća. Izvješća je dužan podnijeti uvijek na zahtjev nadležnog upravnog tijela Osnivača
* izvršava i druge poslove utvrđene zakonom te Statutom i drugim općim aktima Kazališta.

**Članak 19.**

Ravnatelja Kazališta imenuje i razrješava gradonačelnik Grada Splita (u daljnjem tekstu: Gradonačelnik) na prijedlog Kazališnog vijeća.

Imenovanje i razrješenje vršitelja dužnosti ravnatelja obavlja se na isti način, bez provođenja javnog natječaja.

Ministar nadležan za kulturu razriješit će dužnosti ravnatelja i imenovati vršitelja dužnosti ravnatelja bez provođenja javnog natječaja u slučajevima u kojima je ravnatelju istekao, odnosno prestao mandat ili ovlast vršitelju dužnosti, a Osnivač ne obavi razrješenje i imenovanje ravnatelja odnosno vršitelja dužnosti.

Vršitelj dužnosti ravnatelja kojega je imenovao ministar nadležan za kulturu obavlja svoju dužnost do imenovanja ravnatelja Kazališta, odnosno vršitelja dužnosti ravnatelja od strane Osnivača.

**Članak 20.**

Za ravnatelja Kazališta može biti imenovana osoba koja ispunjava sljedeće uvjete:

* završen sveučilišni diplomski studij ili sveučilišni integrirani prijediplomski i diplomski studij ili stručni diplomski studij ili s njim izjednačen studij s područja društvenih, humanističkih znanosti ili s umjetničkog područja
* pet godina radnog staža u traženom stupnju obrazovanja i struci
* puna afirmacija na području umjetničke i društvene djelatnosti
* stručne, radne i organizacijske sposobnosti
* znanje jednog svjetskog jezika.

Za ravnatelja ne može biti imenovana osoba koja prema zakonu kojim se uređuju trgovačka društva ne može biti članom uprave trgovačkog društva.

Ista osoba može se ponovo imenovati za ravnatelja.

**Članak 21.**

Ravnatelj se imenuje na temelju javnog natječaja na vrijeme od četiri godine i na temelju predloženoga mandatnog programa rada koji obvezno sadrži financijski i kadrovski plan ostvarenja predloženog programa.

Natječaj se raspisuje najkasnije godinu dana prije isteka mandata ravnatelja.

Natječaj raspisuje i provodi Kazališno vijeće.

Ne raspiše li Kazališno vijeće javni natječaj za imenovanje ravnatelja u propisanom roku, natječaj će raspisati ministarstvo nadležno za kulturu.

Osnivač je obvezan prije raspisivanja natječaja za ravnatelja, uvažavajući umjetničke kriterije, utvrditi osnovni programski i financijski okvir za sljedeće mandatno razdoblje.

Programski i financijski okvir iz stavka 5. ovoga članka čine sastavni dio natječaja za izbor i imenovanje ravnatelja i dostupni su kandidatima na uvid.

Natječaj se objavljuje na mrežnim stranicama Kazališta i u „Narodnim novinama“, osim dijela koji se odnosi na programski i financijski okvir za sljedeće mandatno razdoblje.

Kazališno vijeće dužno je za vrijeme natječajnog roka svakom kandidatu osigurati uvid u utvrđeni programski i financijski okvir.

U natječaju se objavljuju uvjeti koje mora ispunjavati kandidat, vrijeme za koje se imenuje, rok do kojeg s primaju prijave kandidata, pravo na uvid iz stavka 8. ovog članka, kao i mjesto i vrijeme u kojem se može ostvariti te rok u kojemu će prijavljeni kandidati biti obaviješteni o izboru.

Rok za podnošenje prijava je 15 dana od dana objave natječaja.

Prijave s dokazima o ispunjavanju objavljenih uvjeta dostavljaju se na adresu Kazališta.

Nakon proteka natječajnog roka, između kandidata koji ispunjavaju sve uvjete natječaja, na temelju predloženog mandatnog programa rada Kazališta te obavljenog razgovora s kandidatima, Kazališno vijeće utvrđuje prijedlog za imenovanje ravnatelja.

Prijedlog Kazališnog vijeća za imenovanje, zajedno s natječajnom dokumentacijom

Kazališno vijeće dostavlja Gradonačelniku na odlučivanje.

Gradonačelnik je dužan u roku od 45 dana od dana isteka roka za podnošenje prijave po

objavljenom natječaju obavijestiti svakog prijavljenog kandidata o izboru i dati mu pouku o njegovu pravu da pregleda natječajni materijal i da u roku od petnaest dana od dana primitka obavijesti može tužbom pokrenuti upravni spor.

Osoba imenovana za ravnatelja sklapa s Osnivačem ugovor o radu za obavljanje poslova i zadaća ravnatelja Kazališta u punom radnom vremenu na vrijeme od četiri godine.

Ako se na raspisani natječaj nitko ne prijavi ili nitko od prijavljenih kandidata ne bude izabran, natječaj će se ponoviti.

**Članak 22.**

U slučaju odsutnosti, ravnatelja mijenja zaposlenik Kazališta kojega ravnatelj za to ovlasti. Osoba koja mijenja ravnatelja ima prava i ovlasti ravnatelja za vrijeme dok ga zamjenjuje.

Uvjeti koje mora ispunjavati zaposlenik kojeg će ravnatelj ovlastiti da ga zamjenjuje u slučaju njegove odsutnosti su sljedeći:

* završen sveučilišni diplomski studij ili sveučilišni integrirani prijediplomski i diplomski studij ili stručni diplomski studij ili s njim izjednačen studij
* najmanje pet godina neprekinutog radnog staža u Kazalištu
* da nije član Kazališnog vijeća.

**Članak 23.**

Ravnatelj Kazališta može biti razriješen dužnosti prije isteka mandata.

Gradonačelnik je dužan razriješiti ravnatelja:

* ako ravnatelj sam zatraži razrješenje u skladu s ugovorom o radu
* ako nastanu takvi razlozi koji po posebnim propisima ili sukladno Zakonu o radu dovode do prestanka radnog odnosa
* ako ravnatelj ne postupa sukladno propisima ili općim aktima Kazališta ili neosnovano ne izvršava odluke Kazališnog vijeća ili postupa protivno njima
* ako ravnatelj svojim nesavjesnim ili nepravilnim radom prouzroči Kazalištu veću štetu ili ako zanemaruje ili nesavjesno obavlja svoje dužnosti tako da su nastale ili mogu nastati veće smetnje u obavljanju djelatnosti Kazališta
* ako nastanu okolnosti koje predstavljaju zapreku za imenovanje iz članka 20. stavka 2. Statuta
* ako ravnatelj bude pravomoćno osuđen za počinjenje kaznenog djela koje je nanijelo štetu poslovanju ili ugledu Kazališta.

Gradonačelnik može razriješiti ravnatelja dužnosti prije isteka mandata u slučaju da Kazališno vijeće ne prihvati godišnje programsko i financijsko izviješće.

Gradonačelnik ne može razriješiti ravnatelja prije isteka mandata ako je Kazalište poslovalo u okviru osnovnog programskog i financijskog okvira za mandatno razdoblje koji je odredio Osnivač prilikom natječaja za izbor ravnatelja odnosno ako je Kazalište poslovalo u okviru godišnjeg financijskog i programskog plana koji je usvojilo Kazališno vijeće.

Gradonačelnik ne može razriješiti ravnatelja zbog neprihvaćanja godišnjeg programskog i financijskog izvješća ako je na ostvarenje godišnjeg financijskog i programskog plana utjecala viša sila odnosno odluka Osnivača kojom je mijenjan opseg ili smjernice programa odnosno ako sam Osnivač nije do kraja proračunske godine osigurao sva ugovorena sredstva za rad Kazališta.

Prije donošenja odluke o razrješenju, ravnatelju se mora dati mogućnost očitovanja o razlozima razrješenja.

**Članak 24.**

U slučaju razrješenja dužnosti ravnatelja prije isteka razdoblja na koje je imenovan, Gradonačelnik će imenovati vršitelja dužnosti ravnatelja, u kom slučaju je Kazališno vijeće dužno u roku od 30 dana od imenovanja vršitelja dužnosti raspisati natječaj za ravnatelja.

Vršitelj dužnosti ravnatelja ima sva prava i ovlasti ravnatelja.

**Članak 25.**

Po razrješenju s dužnosti ravnatelja ili nakon isteka mandata osoba koja je prije obnašanja dužnosti bila zaposlena na neodređeno vrijeme u Kazalištu ima pravo povratka na rad odnosno rasporeda na radno mjesto jednake složenosti poslova, za koje je propisan isti stupanj obrazovanja i potrebno radno iskustvo u jednakom trajanju odnosno pravo povratka na rad kod poslodavca kod kojeg je bila u radnom odnosu na neodređeno vrijeme prije početka obnašanja dužnosti ravnatelja, bez provedbe javnog natječaja, a što se pobliže uređuje sporazumom s poslodavcem.

**Članak 26.**

Ravnatelj može, ako je to radno mjesto predviđeno Pravilnikom o unutarnjem ustrojstvu Gradskog kazališta mladih, imenovati zamjenika ravnatelja.

Zamjenik ravnatelja zasniva radni odnos na određeno vrijeme, za vrijeme trajanja mandata ravnatelja.

Razrješenjem ravnatelja zamjenik se razrješuje dužnosti i prestaje mu rad o čemu odluku donosi vršitelj dužnosti ravnatelja odnosno novi ravnatelj.

Iznimno od stavka 3. ovog članka, zamjenik ravnatelja koji je prije imenovanja bio zaposlen u javnom kazalištu odnosno javnoj kazališnoj družini na neodređeno vrijeme ima pravo povratka na rad i rasporeda na radno mjesto koje odgovara njegovu stupnju obrazovanja i radnom iskustvu, a što se pobliže uređuje sporazumom s poslodavcem.

**Članak 27.**

Ravnatelj za vrijeme trajanja mandata i zamjenik ravnatelja mogu umjetnički djelovati i obavljati umjetničke poslove izvan Kazališta isključivo uz prethodnu suglasnost koju ravnatelju izdaje Kazališno vijeće, a zamjeniku ravnatelj i koja mora u svakom pojedinom slučaju sadržavati uvjete za obavljanje takvih poslova.

1. **Kazališno vijeće**

**Članak 28.**

U Kazalištu djeluje Kazališno vijeće.

Kazališno vijeće ima pet članova.

Tri člana kazališnog vijeća uime Osnivača imenuje i razrješuje Gradonačelnik, jedan član bira se iz redova kazališnih umjetnika zaposlenih u Kazalištu, a jedan iz redova svih zaposlenika sukladno Zakonu o radu.

Za člana Kazališnog vijeća može se imenovati osobu koja ima završen sveučilišni diplomski studij ili sveučilišni integrirani prijediplomski i diplomski studij ili stručni diplomski studij ili s njim izjednačen studij.

Za člana Kazališnog vijeća kojeg imenuje Osnivač imenuju se istaknuti kulturni djelatnici u području društvenih znanosti, humanističkih znanosti ili u umjetničkom području s radnim iskustvom u javnom kulturnom sektoru, istaknuti znanstvenici odnosno nastavnici u području društvenih znanosti, humanističkih znanosti ili u umjetničkom području te pravni ili ekonomski stručnjaci s iskustvom u području kulture.

Mandat članova Kazališnog vijeća je četiri godine.

Kazališno vijeće može se konstituirati kad je imenovana većina članova Kazališnog vijeća.

Za vrijeme trajanja mandata članovi Kazališnog vijeća koje je imenovao Osnivač ne mogu biti u poslovnom odnosu s Kazalištem.

Ako članu Kazališnog vijeća iz reda kazališnih umjetnika, odnosno zaposlenika prestane rad, prestaje mu i članstvo u Vijeću.

Članovi Kazališnog vijeća imaju pravo na novčanu naknadu za svoj rad u visini koju odredi Osnivač i koja se isplaćuje na teret Osnivača.

**Članak 29.**

Članovi Kazališnog vijeća koji dolaze iz redova kazališnih umjetnika biraju se tajnim glasanjem.

Svaki kazališni umjetnik može predlagati kandidata za člana Kazališnog vijeća iz redova kazališnih umjetnika.

Za provedbu izbora kazališni umjetnici osnivaju izborno tijelo koje se sastoji od predsjednika i dva člana koje, među ostalim:

* utvrđuje listu kazališnih umjetnika koji mogu birati kao i listu kazališnih umjetnika koji mogu biti izabrani za člana Kazališnog vijeća iz redova kazališnih umjetnika
* utvrđuje listu kandidata za člana Kazališnog vijeća iz redova kazališnih umjetnika
* sastavlja glasačke listiće
* provodi izbore i utvrđuje i objavljuje rezultate izbora
* o svom radu vodi zapisnik.

Radi provedbe izbora za člana Kazališnog vijeća, izborno tijelo saziva sjednicu.

Članovi izbornog tijela ne mogu biti kandidirati za člana Kazališnog vijeća.

**Članak 30.**

Glasanje za kandidate za članove Kazališnog vijeća iz redova kazališnih umjetnika je pravovaljano ako je glasanju pristupila većina svih kazališnih umjetnika.

Kao kandidati za članove Kazališnog vijeća iz redova svih umjetnika utvrđeni su oni kazališni umjetnici za koje se izjasnila trećina prisutnih kazališnih umjetnika.

Glasanje za kandidate iz prethodnog stavka provodi se javno, dizanjem ruku.

Na temelju rezultata glasanja utvrđuje se lista kandidata za članove Kazališnog vijeća iz redova

kazališnih umjetnika u koju se kandidati unose s obzirom na broj osvojenih glasova u kandidacijskom postupku, na način da kandidat s najvećim brojem osvojenih glasova ima najmanji redni broj na listi. Ukoliko dva ili više kandidata imaju jednak broj glasova, na listu se unose abecednim redom.

Nakon utvrđivanja liste kandidata, izborno tijelo izrađuje glasačke listiće. Broj glasačkih listića mora biti jednak broju prisutnih birača. Svaki glasački listić mora imati svoj serijski broj.

Za člana Kazališnog vijeća iz redova kazališnih umjetnika izabran je onaj kandidat koji je dobio najveći broj glasova.

Ako dva ili više kandidata imaju isti broj glasova, provest će se drugi krug glasanja, u kojem će se birati između kandidata koji su u prvom krugu dobili jednak broj glasova. Ako ni u drugom krugu glasanja ni jedan kandidat ne dobije većinu, za člana Kazališnog vijeća izabran je kandidat s manjim rednim brojem na glasačkom listiću.

Izbori su pravovaljani ako je glasanju pristupila većina svih kazališnih umjetnika.

**Članak 31.**

Člana Kazališnog vijeća iz redova svih zaposlenika imenuje i razrješuje Radničko vijeće.

Ako u Kazalištu nije utemeljeno radničko vijeće, člana Kazališnog vijeća iz redova svih zaposlenika biraju i opozivaju radnici na slobodnim i neposrednim izborima, tajnim glasanjem u postupku kojeg određuje Zakon o radu za izbor radničkog vijeća koje ima jednog člana.

**Članak 32.**

Kazališno vijeće može se konstituirati kada je imenovana većina članova Kazališnog vijeća.

Prvu, konstituirajuću sjednicu Kazališnog vijeća saziva ravnatelj u roku od 15 dana od dostave odluke Gradonačelnika o imenovanju članova Kazališnog vijeća, a sjednicom, do izbora predsjednika, rukovodi najstariji član Kazališnog vijeća.

Predsjednika i zamjenika predsjednika Kazališnog vijeća biraju članovi na prvoj sjednici Vijeća.

Kazališno vijeće pravovaljano raspravlja i odlučuje kada u radu sjednice prisustvuje više od polovice ukupnog broja članova, odnosno tri člana.

Sjednica se iznimno, u situacijama nastupa izvanrednih okolnosti koje sprječavaju fizičko održavanje sjednice (događaj ili određeno stanje koje se nije moglo predvidjeti ili na koje se nije moglo utjecati, a koje trenutačno ugrožava pravni poredak, život, zdravlje ili sigurnost stanovništva te imovinu veće vrijednosti), može održati korištenjem sredstava informacijsko-komunikacijske tehnologije.

Kazališno vijeće donosi odluke većinom glasova ukupnog broja članova.

**Članak 33.**

Kazališno vijeće obavlja sljedeće zadaće:

* na prijedlog ravnatelja potvrđuje sukladnost godišnjeg programa rada i razvoja Kazališta s osnovnim programskim i financijskim okvirom iz članka 21. stavka 5. Statuta
* na prijedlog ravnatelja razmatra i usvaja godišnji financijski i programski plan kao i plan nabave te njihove izmjene i dopune tokom godine
* razmatra i usvaja godišnje programsko i financijsko izvješće ravnatelja te je dužno pisano izvijestiti Osnivača o razlozima neusvajanja
* prati ostvarivanje programa te njegovo financijsko i kadrovsko izvršavanje
* razmatra tromjesečna izvješća o ostvarenju programskog i financijskog poslovanja
* na prijedlog ravnatelja donosi Statut uz prethodnu suglasnost Osnivača i druge opće akte Kazališta sukladno Statutu
* raspisuje i provodi natječaj za imenovanje ravnatelja
* daje ravnatelju suglasnost na odluku o ulaganju i nabavi opreme te osnovnih sredstava ostale imovine pojedinačne vrijednosti iznad iznosa za koje je važećim propisima koji uređuju javnu nabavu propisano da ne postoji obveza provođenja postupaka javne nabave
* na prijedlog ravnatelja razmatra i usvaja polugodišnji i godišnji izvještaj o izvršenju financijskog plana za proteklo razdoblje
* obavlja i druge poslove određene zakonima, aktom o osnivanju i Statutom

Uz suglasnost Osnivača odlučuje o:

* stjecanju, opterećivanju i otuđivanju nekretnina
* o promjeni djelatnosti Kazališta
* o osnivanju druge pravne osobe
* donošenju Statuta.

Predlaže i podnosi Osnivaču:

* kriterije i standarde iz članka 31. stavka 2. Zakona o kazalištima („Narodne novine“ 23/23)
* promjenu naziva i sjedišta Kazališta
* statusne promjene.

**Članak 34.**

Sjednice Kazališnog vijeća saziva i vodi predsjednik Vijeća.

U radu Kazališnog vijeća sudjeluju ravnatelj Kazališta te drugi radnici koje pozove predsjednik Kazališnog vijeća, bez prava odlučivanja.

Sjednica Kazališnog vijeća mora se sazvati na zahtjev ravnatelja ili člana Kazališnog vijeća.

Način rada Kazališnog vijeća uređuje se poslovnikom.

**Članak 35.**

Član Kazališnog vijeća može biti razriješen dužnosti prije isteka vremena na koje je imenovan, odnosno izabran, ako:

* sam zatraži razrješenje
* ne ispunjava dužnost člana, odnosno predsjednika ili potpredsjednika Vijeća
* svojim ponašanjem povrijedi ugled i dužnost koju obnaša
* izgubi pravo na obavljanje dužnosti
* u slučaju iz članka 27. stavak 6. Zakona o kazalištima („Narodne novine“ 23/23).

Postupak za utvrđivanje prijedloga za razrješenje dužnosti člana Kazališnog vijeća

pokreće Vijeće ili tijelo koje ga je imenovalo, odnosno izabralo.

Odluku o razrješenju donosi tijelo koje je izabralo, odnosno imenovalo člana Kazališnog vijeća.

U slučaju razrješenja člana Kazališnog vijeća novi se član imenuje u roku 30 dana i na vremensko razdoblje koje je preostalo u mandatu članu Kazališnog vijeća koji je razriješen.

1. **KAZALIŠNI UMJETNICI I DRUGI KAZALIŠNI RADNICI**

**Članak 36.**

Kazališnu djelatnost obavljaju kazališni umjetnici te stručni i drugi kazališni radnici.

*Kazališni umjetnici*

**Članak 37.**

Kazališni umjetnici zasnivaju radni odnos u Kazalištu ugovorom o radu na određeno ili neodređeno vrijeme sukladno kadrovskom planu.

Ugovor o radu na određeno vrijeme kazališni umjetnici sklapaju u pravilu na četiri godine, a iznimno prema potrebi projekta ili programa i na kraće razdoblje, s obveznim probnim rokom u trajanju od šest mjeseci.

Kazališnim umjetnicima nakon četverogodišnjeg ugovora o radu na određeno vrijeme ili četverogodišnjeg trajanja radnog odnosa na temelju više ugovora o radu kraćih od četiri godine, ravnatelj je dužan ponuditi ugovor o radu na neodređeno vrijeme, ako postoji potreba za obavljanjem poslova toga radnog mjesta, a kazališni umjetnici redovito uspješno djeluju u Kazalištu u provedbi predviđenog repertoarnog plana.

Kazališni umjetnici radni odnos zasnivaju po pozivu ili na temelju javnog natječaja koji se objavljuje na mrežnim stranicama Kazališta, a način raspisivanja i provođenja samog natječaja uređuje se Pravilnikom o radu Kazališta.

Kazališni umjetnici prijavljeni na natječaj dužni su pristupiti audiciji. Audiciju provodi audicijsko povjerenstvo koje imenuje ravnatelj na način propisan Pravilnikom o audiciji.

Povjerenstvo se sastoji od tri člana od kojih su najmanje dva iz redova onih umjetnika za koje se obavlja izbor.

Povjerenstvo donosi odluke većinom glasova svojih članova.

O audiciji se vodi zapisnik.

Kandidati prijavljeni na javni natječaj moraju pravovremeno biti upoznati s datumom i mjestom održavanja audicije.

Audiciji mogu pristupiti kandidati koji ispunjavaju uvjete iz javnog natječaja. Uvjeti se utvrđuju Pravilnikom o unutarnjem ustrojstvu i načinu rada Kazališta.

Temeljem odluke povjerenstva, ravnatelj sklapa ugovor o radu s izabranim umjetnikom na vrijeme utvrđeno u natječaju.

**Članak 38.**

S kazališnim umjetnicima kojima istječe ugovor o radu na određeno vrijeme može se zaključiti novi ugovor o radu bez raspisivanja natječaja.

Kazališni umjetnici s kojima se neće zaključiti novi ugovor o radu obvezno se o tome pisano obavješćuju najkasnije šest mjeseci prije isteka ugovora o radu, a najkasnije 30 dana prije isteka ugovora o radu kod ugovora sklopljenih na razdoblje kraće od četiri godine.

**Članak 39.**

Za kazališne umjetnike koji s Kazalištem imaju sklopljen ugovor o radu na neodređeno vrijeme, obvezno se svake četiri godine provodi revizija umjetničkog djelovanja i doprinosa kako bi se utvrdilo jesu li i dalje sposobni umjetnički djelovati i doprinositi.

Iznimno od stavka 1. ovog članka, kazališni umjetnici koji djeluju u Kazalištu i redovito sudjeluju u provedbi predviđenog repertoarnog plana sukladno ugovoru o radu ne podliježu reviziji umjetničkog djelovanja i doprinosa.

**Članak 40.**

Reviziju umjetničkog djelovanja i doprinosa kazališnih umjetnika provodi stručno tijelo prema kriterijima propisanima Pravilnikom o reviziji umjetničkog djelovanja i doprinosa kazališnih umjetnika (u daljnjem tekstu: Pravilnik o reviziji), a kojim se utvrđuju i sastav, način rada i zadaće tog stručnog tijela.

Ako stručno tijelo iz stavka 1. ovog članka utvrdi da kazališni umjetnik nije sposoban umjetnički djelovati i doprinositi, ravnatelj može predložiti sklapanje ugovora o radu za obavljanje poslova nekog drugog radnog mjesta, ako za to postoji potreba. U slučaju da takva potreba ne postoji ili se kazališni umjetnik izjasni o odbijanju ponude za sklapanje ugovora o radu za obavljanje poslova nekog drugog radnog mjesta, ravnatelj će mu otkazati ugovor o radu te ostvaruje pravo na otpremninu sukladno Zakonu o radu odnosno kolektivnom ugovoru.

*Drugi kazališni radnici*

**Članak 41.**

Kazališni radnici radni odnos zasnivaju zaključivanjem ugovora o radu sukladno Zakonu o radu, Statutu, kolektivnom ugovoru te općim aktima Kazališta.

**Članak 42.**

Kazališni umjetnici i drugi kazališni radnici zaposleni u Kazalištu mogu obavljati umjetničke i druge poslove izvan Kazališta isključivo uz prethodnu pisanu suglasnost ravnatelja u kojoj moraju biti navedeni uvjeti obavljanja odobrenih poslova.

**Članak 43.**

Zaposlenici Kazališta čiji je ugovor o radu sklopljen na dulje od godinu dana, ne mogu biti osnivači ni ravnatelji privatnog kazališta i privatne kazališne družine.

Osoba koja se zaposli u Kazalištu na dulje od godine dana, dužna je u roku od 15 dana od zasnivanja radnog odnosa odreći se prava upravljanja ili prenijeti osnivački udio u privatnom kazalištu ili kazališnoj družini.

*Angažiranje vanjskih kazališnih umjetnika*

**Članak 44.**

Za rad na pojedinom projektu ili programskoj cjelini dužeg trajanja odnosno sezone, ravnatelj može s kazališnim umjetnikom sklopiti ugovor o djelu ili autorski ugovor, sukladno kadrovskom planu.

1. **PROGRAMIRANJE RADA I KAZALIŠNOG REPERTOARA**

**Članak 45.**

Program rada Kazališta predlaže ravnatelj, a usvaja ga Kazališno vijeće.

Program rada Kazališta (kazališni repertoar) koji se financira kao javna potreba u području kulture, utvrđuje se u skladu s kriterijima koje propisuje Osnivač.

**Članak 46.**

Program Kazališta čine:

* program kojeg na temelju prijedloga Kazališta utvrdi Osnivač kao svoju javnu potrebu kulturi
* program kojeg na temelju prijedloga Kazališta kao svoju javnu potrebu u kulturi utvrde i financiraju Republika Hrvatska odnosno druge zainteresirane jedinice lokalne i područne (regionalne) samouprave i dr.

**Članak 47.**

U Kazalištu se donose sljedeći planovi:

* programski plan (premijere, reprize, gostovanja, festivali)
* kadrovski plan
* financijski plan
* plan nabave
* drugi planovi, po potrebi.

Planove i njihove izmjene Kazališta predlaže ravnatelj, a usvaja ih Kazališno vijeće.

Praćenje, analiziranje i izvješćivanje o izvršenju planova obavljaju službe i radnici zaduženi za te poslove i to u svrhu utvrđivanja kvalitete postavljenog plana i prosudbe usklađenosti dinamike ostvarivanja, a u cilju otklanjanja slabosti, predlaganja poboljšica, stvaranja podloga za daljnje planiranje, ocjenjivanja kulturološkog, radnog i drugog poslovnog učinka i dr.

Kada se analizom izvršenja planova utvrdi da se tekući plan ne može realizirati, ravnatelj donosi odluku o izmjeni plana i programa te o rebalansu financijskog plana.

Izmjenu plana i programa usvaja Kazališno vijeće, na prijedlog ravnatelja, uz suglasnost Osnivača ako se radi o financijskom planu

1. **OSIGURAVANJE SREDSTAVA ZA RAD KAZALIŠTA**

**Članak 48.**

Imovinu Kazališta čine stvari, prava i novac.

Sredstva za rad Kazališta uključuju sredstva za plaće, produkcijska sredstva, materijalne rashode kao i sredstva za investicije i investicijsko održavanje.

Produkcijska sredstva uključuju honorare te troškove opreme i izvođenja programa.

Sredstva za materijalne rashode su tekući izdatci redovitog poslovanja.

Sredstvima Kazališta upravlja se na način propisan zakonom, propisima donesenim na temelju zakona i temeljem općih akata Kazališta.

**Članak 49.**

Sredstva za rad Kazališta osiguravaju se iz:

* proračuna Grada Splita, temeljem prihvaćenog prijedloga programa i financijskog plana
* proračuna Republike Hrvatske kao i jedinica lokalne i područne (regionalne) samouprave, u dijelu u kojem program Kazališta utvrde kao javnu potrebu
* prihoda ostvarenih vlastitom djelatnošću te
* zaklada, sponzorstava, darova i iz drugih izvora u skladu sa zakonom.

**Članak 50.**

Ako u obavljanju svoje djelatnosti Kazalište ostvari višak prihoda, s njim je dužno postupati sukladno odredbama zakona.

**Članak 51.**

Financijsko poslovanje Kazališta obavlja se u skladu sa zakonom i drugim propisima donesenim na temelju zakona.

Financijsko poslovanje Kazališta obuhvaća sastavljanje financijskog plana, ostvarivanje prihoda i izvršavanje rashoda, vođenje knjigovodstva, evidencije o financijskom poslovanju i sredstvima Kazališta, te o sastavljanju periodičnog i zaključnog godišnjeg izvješća.

**Članak 52.**

Kazalište posluje putem žiro računa.

Sredstva Kazališta koriste se samo za namjene iz djelatnosti Kazališta utvrđene zakonom, drugim aktima donesenim na temelju zakona i programom Kazališta.

Sredstva iz proračuna Osnivača mogu se koristiti samo za namjene za koje su dodijeljene.

**Članak 53.**

Kazalište donosi financijski plan prije početka godine na koju se plan odnosi.

Ako ne postoje uvjeti da ravnatelj podnese prijedlog financijskog plana u propisanom roku i za čitavu godinu, predlaže privremeni financijski plan poslovanja Kazališta za najdulje tri mjeseca.

Financijski plan i privremeni financijski plan usvaja Kazališno vijeće na prijedlog ravnatelja.

**Članak 54.**

Naredbodavatelj za izvršenje financijskog plana Kazališta je ravnatelj.

1. **IZVJEŠĆA O POSLOVANJU KAZALIŠTA**

**Članak 55.**

Kazalište je dužno nadležnom upravnom tijelu Osnivača podnijeti godišnje izvješće o ostvarenju programskog i financijskog poslovanja te uvijek na njegov zahtjev.

Izvješće podnosi ravnatelj uz obvezno dostavljanje mišljenja Kazališnog vijeća.

**Članak 56.**

Ravnatelj je dužan Kazališnom vijeću tromjesečno podnositi izvješća o ostvarenju programskog i financijskog poslovanja.

Kazališno vijeće razmatra i usvaja godišnje programsko i financijsko izvješće.

Kazališno vijeće dužno je pisano izvijestiti Osnivača o razlozima neusvajanja izvješća.

1. **NADZOR NAD ZAKONITOŠĆU RADA KAZALIŠTA MLADIH**

**Članak 57.**

Nadzor nad zakonitošću rada i općih akata Kazališta obavlja ministarstvo nadležno za kulturu.

Ravnatelj je dužan u roku od 8 dana od dana donošenja dostaviti Statut ministarstvu nadležnom za kulturu.

Nadzor nad financijskim poslovanjem Kazališta obavlja nadležno tijelo državne uprave, odnosno pravna osoba koja za to ima ovlast.

1. **JAVNOST RADA KAZALIŠTA**

**Članak 58.**

Rad kazališta je javan.

Kazalište je dužno na svojim mrežnim stranicama objaviti podatke o uvjetima i načinu pružanja usluga i obavljanju poslova iz svoje djelatnosti.

Kazalište je dužno Statut te druge opće akte koji uređuju obavljanje djelatnosti Kazališta objaviti na svojim mrežnim stranicama na lako pretraživ način i u strojno čitljivom obliku.

Kazalište je dužno na svojim mrežnim stranicama objaviti i druge dokumente sukladno posebnim propisima.

**Članak 59.**

Samo ravnatelj Kazališta i radnici koje on ovlasti mogu izvještavati javnost o radu, poslovanju i razvoju Kazališta.

Na zahtjev nadležnih organa, ravnatelj je dužan dostaviti tražene podatke.

Za javnost rada Kazališta odgovoran je ravnatelj.

**Članak 60.**

Kazalište je dužno osigurati obavještavanje zaposlenika o pitanjima od interesa za ostvarivanje njihovih prava i obveza, kao o drugim pitanjima od zajedničkog interesa.

Obavještavanje zaposlenika ostvaruje se putem objave na oglasnoj ploči Kazališta općih akata, odluka i zaključaka, zapisnika sa sjednica Kazališnog vijeća, odnosno na drugi primjeren način.

1. **SURADNJA SA SINDIKATOM**

**Članak 61.**

Kazalište je dužno sindikalnom povjereniku staviti na raspolaganje obavijesti koje su mu potrebne za vršenje njegove funkcije, te omogućiti uvid u isprave u svezi s ostvarivanjem i zaštitom prava zaposlenika iz radnog odnosa.

Sindikalni povjerenik ima pravo prisustvovati raspravama u postupku za zaštitu prava zaposlenika.

Stavove sindikata o prijedlozima odluka ravnatelj ili drugi nadležni organ dužni su razmotriti i o njima se izjasniti prije donošenja odluke.

1. **OPĆI AKTI**

**Članak 62.**

Opći akti Kazališta mladih su: Statut, pravilnici, poslovnici i odluke kojima se na opći način uređuju odnosi u Kazalištu.

Stručna podloga za izradu općih akta izrađuje se po uputstvima ravnatelja Kazališta.

Statut je temeljni akt Kazališta. Svi ostali akti ne mogu biti suprotni Statutu.

**Članak 63.**

Kazališno vijeće na prijedlog ravnatelja, uz Statut, donosi i slijedeće opće akte:

* + Pravilnik o radu
  + Pravilnik o unutarnjem ustrojstvu
  + Pravilnik o zaštiti na radu
  + Pravilnik o zaštiti od požara
  + Pravilnik o zaštiti arhivskog i registraturnog gradiva
  + Pravilnik o audiciji

i druge akte kada je to predviđeno propisima ili kada to uvjeti poslovanja i organizacije rada zahtijevaju.

**Članak 64.**

Izmjene i dopune općih akata provode se po postupku za njihovo donošenje.

Opći akti stupaju na snagu osmog dana od dana objavljivanja, a samo kada je to opravdano može se odrediti da stupaju na snagu danom objavljivanja.

1. **POSLOVNA TAJNA**

**Članak 65.**

Poslovnom tajnom smatraju se isprave i podaci čije bi priopćavanje ili davanje na uvid neovlaštenim osobama bilo protivno poslovanju Kazališta, štetno za njegov poslovni ugled, ili bi štetilo interesu i ugledu zaposlenika Kazališta.

**Članak 66.**

Poslovnom tajnom smatraju se:

* dokumenti koje ravnatelj proglasi poslovnom tajnom
* podaci koje nadležni organ kao povjerljive priopći Kazalištu
* mjere i način postupanja u slučaju nastanka izvanrednih okolnosti
* dokumenti koji se odnose na obranu
* plan fizičko-tehničkog osiguranja objekta, imovine i podataka
* druge isprave i podaci čije bi priopćavanje neovlaštenoj osobi bilo protivno

interesima Kazališta ili Osnivaču.

Podatke koji se smatraju poslovnom tajnom dužni su čuvati svi djelatnici Kazališta bez obzira na način na koji su za njih saznali. Povreda ove obveze predstavlja težu povredu radne obveze.

Ova obveza ostaje i nakon prestanka radnog odnosa u Kazalištu.

**Članak 67.**

Podaci koji se smatraju poslovnom tajnom mogu se priopćiti tijelima koje je za to ovlastio zakon, odnosno tijelima i osobama kojima ovlaštenje proizlazi iz dužnosti koju obavljaju. Ove podatke mogu priopćavati ravnatelj osoba koju on za to ovlasti.

1. **ZAŠTITA I UNAPREĐENJE ŽIVOTNOG OKOLIŠA**

**Članak 68.**

Radnici u Kazalištu i nadležna tijela dužni su organizirati obavljanje djelatnosti na način koji osigurava sigurnost na radu, kao i provoditi potrebne mjere zaštite na radu i zaštite životnog okoliša.

**Članak 69.**

Kazalište je dužno svoju djelatnost obavljati na način koji omogućuje čuvanje, zaštitu i unapređenje životnog okoliša, te sprečava uzroke i otklanja štetne posljedice koje ugrožavaju prirodne i radom stvorene vrijednosti čovjekova okoliša.

Zaposleni u Kazalištu mogu odbiti izvršenje zadaća kojima se nanosi nenadoknadiva šteta čovjekovom okolišu.

Propuštanje poduzimanja propisanih mjera zaštite životnog okoliša predstavlja težu povredu radne obveze.

1. **PRIJELAZNE I ZAVRŠNE ODREDBE**

**Članak 70.**

Statut donosi Kazališno vijeće, na prijedlog ravnatelja, uz prethodnu suglasnost Osnivača.

Opći akti Kazališta uskladit će se sa Statutom u roku od 60 dana od njegovog stupanja na snagu.

Do trenutka usklađenja općih akata Kazališta s odredbama Statuta, isti ostaju na snazi ako nisu u suprotnosti sa zakonom i ovim statutom.

U slučaju nejasnoća ili nesuglasnosti u primjeni odredaba ovoga statuta, za njegovo je tumačenje mjerodavno Kazališno vijeće.

Ovaj statut stupa na snagu osmog dana od objave na oglasnoj ploči Kazališta.

Danom stupanja na snagu ovog statuta prestaje važiti Statut Gradskog kazališta mladih od 17. prosinca 2018. Klasa: 612-03/18-01/221, Urbroj: 2181-110-01-00/1.

PREDSJEDNIK KAZALIŠNOG VIJEĆA

Siniša Novković

Klasa: 612-03/23-01/118

Urbroj: 2181-110-23-1

Split, 28. srpnja 2023.

Da je Statut objavljen na oglasnoj ploči Gradskog kazališta mladih 28. srpnja 2023. te da je stupio na snagu 5. kolovoza 2023. svojim potpisom potvrđuje

RAVNATELJ

Ivo Perkušić